Izborna kampanja u SAD-u: Tko će skupiti više novca?
U subotu točno u ponoć zaključuje se prvo razdoblje za prikupljanje donacija
New York Times piše da se američki predsjednički kandidati ovih dana uopće ne bave predstavljanjem svojih izbornih platformi. Ono čemu su apsolutno posvećeni jesu skupovi na kojiima se skupljaju financijski prilozi za njihove kampanje. Rudolph Giuliani ovog je tjedna svaki dan održavao takve skupove. Republikanski senator John McCain je ovog mjeseca imao 27 takvih skupova, a demokratska senatorica Hillary Rodham Clinton danas i sutra održat će ih čak pet uključujući i veliku skup u Miamiu koji će biti okončan svega nekoliko sati prije ponoći. Točno u ponoć, naime, zaključuje se prvo razdoblje za prikupljanje donacija. Vodeći kandidati procjenjuju da do 5. veljače slijedeće godine – za kada bi i do 20 saveznih država moglo zakazati održavanje stranačkih izbora – trebaju prikupiti najmanje 75 milijuna dolara, piše New York Times. George Clooney oprezno se priključuje izbornom stožeru demokratskog senatora Bracka Obame, javlja Los Angeles Times. S jedne strane, kaže Clooney, volio bih se svim silama angažirati na popularizaciji svog prijatelja, političara kojeg uspoređuje s Johnom Fitzgeraldom Kennedyem. No Clooney je dovoljno oprezan da zna kako slavne osobe mogu donijeti i negativni publicitet izbornim kampanjama naročito u saveznim državama koje naginju republikancima. Obama i Clooney sprijateljili su se prošle godine na skupu posvećenom genocidu u Darfuru, piše Los Angeles Times.